C 333/19

Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2019/C 333/08)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«PECORINO DEL MONTE PORO»

Αριθ. ΕΕ: PDO-IT-02420 – 16.5.2018

ΠΟΠ (X)V ΠΓΕ ()

1. Ονομασία/-ες

«Pecorino del Monte Poro»

2. Κράτος μέλος ή τρίτη χώρα

Ιταλία

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.3. Τυριά

3.2. Περιγραφή του προϊόντος για το οποίο ισχύει η ονομασία υπό 1

Το «Pecorino del Monte Poro» ΠΟΠ είναι τυρί από πρόβειο γάλα που διατίθεται σε τρεις τύπους, ανάλογα με τη διάρκεια της ωρίμανσης:

fresco («μαλακό»), ωριμάζει επί 20 έως 60 ημέρες·

semistagionato («ημίσκληρο»), ωριμάζει επί 61 ημέρες έως 6 μήνες·

stagionato («σκληρό»), ωριμάζει επί 6 έως 24 μήνες.

Κατά τη διάθεσή του στην αγορά, το προϊόν έχει τα εξής χαρακτηριστικά:

Φυσικά χαρακτηριστικά

Σχήμα: Κυλινδρικό με επίπεδες βάσεις.

Διάμετρος βάσης: 6 έως 40 cm

Ύψος κυλίνδρου: 6 έως 20 cm

Βάρος: Οι τύποι fresco και semistagionato έχουν βάρος 600 έως 2,5 kg, ενώ ο τύπος stagionato έχει βάρος έως 10 kg.

Επιδερμίδα: Σκληρή και τραχιά, με χρώμα που κυμαίνεται από χρυσοκίτρινο (fresco) ως ανοιχτό ή μέτρια σκούρο καστανό (semistagionato και stagionato), ερυθρωπό όταν η επιδερμίδα έχει επιστρωθεί με πιπεριά και εξαιρετικό παρθένο ελαιόλαδο.

Μάζα: Συμπαγής, ενίοτε με διάσπαρτες οπές. Σε τομή, το τυρί διαθέτει χρώμα που κυμαίνεται από λευκό (fresco) ως αχυροκίτρινο ποικίλης έντασης (semistagionato και stagionato). Ενώ το τυρί τύπου fresco σε τομή παρουσιάζει μαλακή υφή, τα τυριά τύπου semistagionato and stagionato παρουσιάζουν σφιχτότερη υφή.

Χημικά χαρακτηριστικά

Περιεκτικότητα σε λιπαρή ύλη επί ξηράς ουσίας: ≥ 45 %;

Πρωτεΐνες (Nx6.25): ≥ 20 %;

Οργανοληπτικά χαρακτηριστικά

Γεύση: Το τυρί είναι ευωδιαστό, με αρώματα αγριολούλουδων, μεσογειακών θάμνων και άχυρου. Έχει πλούσια και ευχάριστη γεύση ξηρών καρπών, η οποία αυξάνει σε ένταση όσο το τυρί ωριμάζει και είναι ιδιαίτερα πικάντικη και γεμάτη στο τυρί τύπου stagionato.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

Το «Pecorino del Monte Poro» παρασκευάζεται από νωπό και πλήρες πρόβειο γάλα που λαμβάνεται σε δύο αρμέγματα (το πρωί της τυροκόμησης και το προηγούμενο βράδυ) από πρόβατα ελευθέρας βοσκής, τα οποία σταβλίζονται μόνο τη νύχτα και εκτρέφονται στην περιοχή που περιγράφεται στο σημείο 4. Τα πρόβατα τρέφονται με αυτόχθονα είδη φυτών της περιοχής Monte Poro. Τα ζώα λαμβάνουν τα φυτά αυτά ως νωπές χορτονομές το καλοκαίρι και ως άχυρο τον χειμώνα. Τις χρονιές κατά τις οποίες σημειώνονται ιδιαίτερα δυσμενείς καιρικές συνθήκες εξαιτίας ξηρασίας ή ψυχρού χειμώνα, λόγω των οποίων καθίσταται αδύνατη η παραγωγή επαρκούς χορτονομής για τη διατροφή των κοπαδιών, το ποσοστό της χορτονομής με τα ανωτέρω χαρακτηριστικά μπορεί να μειωθεί στο 70 %, καθώς επιτρέπεται η προμήθεια άχυρου προέλευσης εκτός της περιοχής παραγωγής ΠΟΠ, σε ποσοστό έως 30 % της συνολικής χορηγούμενης χορτονομής. Μόνο κατά την περίοδο του θηλασμού και με σκοπό να διασφαλιστεί η προσήκουσα διατροφή των προβάτων, αυτή μπορεί να συμπληρώνεται σε ποσοστό έως 15 % με σιτηρά και όσπρια (ολόκληρα, σε νιφάδες ή αλεσμένα), ανόργανα άλατα και βιταμίνες προέλευσης και εκτός της περιοχής παραγωγής ΠΟΠ, καθόσον δεν μπορούν να παραχθούν τοπικά λόγω του ορεινού εδάφους, του κλίματος και του παραγωγικού προσανατολισμού της περιοχής.

Τα πρόβατα δεν επιτρέπεται να τρέφονται με γενετικά τροποποιημένους οργανισμούς (ΓΤΟ). Το γάλα πήζει με πυτιά που λαμβάνεται από τα τοιχώματα του τέταρτου στομαχιού αρνιών ή/και κατσικιών γάλακτος.

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Η εκτροφή των προβάτων και η παρασκευή και ωρίμανση του «Pecorino del Monte Poro» πρέπει να εκτελούνται εντός της οριζόμενης στο σημείο 4 γεωγραφικής περιοχής.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Το «Pecorino del Monte Poro» μπορεί να πωλείται ολόκληρο ή τεμαχισμένο.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Κατά τη διάθεσή του στην αγορά, το τυρί πρέπει να φέρει ετικέτα η οποία τοποθετείται είτε σε μία από τις δύο βάσεις του κεφαλιού, όταν πωλείται ολόκληρο, είτε στη συσκευασία του τεμαχισμένου σε φέτες και προσυσκευασμένου προϊόντος.

Στην ετικέτα πρέπει να αναγράφονται ευκρινώς και ευανάγνωστα τα εξής στοιχεία:

— η ένδειξη «Pecorino del Monte Poro» (το όνομα παραμένει αμετάφραστο, αλλά μπορούν να προστεθούν μεταφράσεις στις γλώσσες των ευρωπαϊκών χωρών όπου πωλείται το προϊόν) ακολουθούμενη από την ένδειξη «Denominazione di Origine Protetta» (Προστατευόμενη Ονομασία Προέλευσης) ή «DOP» (ΠΟΠ), η οποία μπορεί να μεταφραστεί·

— το είδος του τυριού βάσει της διάρκειας της ωρίμανσης, δηλαδή: fresco, semistagionato ή stagionato·

— ο παρακάτω λογότυπος του προϊόντος:

Απαγορεύεται η προσθήκη περιγραφών που δεν προβλέπονται ρητά.

Επιτρέπεται η αναφορά σε ονόματα, εταιρικές επωνυμίες και εμπορικά σήματα, μόνο εφόσον δεν έχουν εγκωμιαστικό χαρακτήρα και δεν παραπλανούν τον καταναλωτή. Επίσης, είναι δυνατή η χρήση άλλων αληθών και επαληθεύσιμων πληροφοριών που επιτρέπονται από την ισχύουσα νομοθεσία, υπό την προϋπόθεση ότι δεν είναι αντίθετες με τους σκοπούς και το περιεχόμενο των προδιαγραφών του προϊόντος.

4. Συνοπτική οριοθέτηση της γεωγραφικής περιοχής

Η εκτροφή των προβάτων και η παρασκευή του «Pecorino del Monte Poro» πραγματοποιούνται αποκλειστικά εντός της περιοχής που εκτείνεται στους ακόλουθους δήμους του διαμερίσματος Monte Poro της επαρχίας Vibo Valentia: Joppolo, Spilinga, Zungri, Rombiolo, Nicotera, Limbadi, Zaccanopoli, Drapia, Filandari, Briatico, Ricadi, Maierato, Mileto, San Calogero, Parghelia, Pizzo, Stefanaconi, Filogaso, Tropea, San Costantino Calabro, San Gregorio d’Ippona, Sant’Onofrio, Vibo Valentia, Zambrone, Cessaniti, Ionadi και Francica.

5. Δεσμός με τη γεωγραφική περιοχή

Η περιοχή παραγωγής βρίσκεται ανάμεσα στον κόλπο της Lamezia και την πεδιάδα της Gioia Tauro, στα βόρεια συνορεύει με την πεδιάδα της Anitola, στα νότια με την πεδιάδα του Rosarno, και στα δυτικά οριοθετείται από την κορυφογραμμή των Απεννίνων του Catanzaro.

Η διατροφή των προβάτων βασίζεται στην τοπική χλωρίδα της περιοχής (σε ποσοστό τουλάχιστον 70 %). Στις απότομες και απρόσιτες περιοχές του οροπεδίου Poro, όπου βόσκουν πρόβατα, απαντά πυκνή και ζωηρή βλάστηση χαρακτηριστικών θάμνων της Μεσογείου όπως το σπάρτο, η μυρτιά, η αγρελιά, ο σκίνος και ο κράταιγος [Simone Cesare Lombardi, 2003: Il Poro e la Costa di Capo Vaticano («Το όρος Poro και η ακτή του Capo Vaticano»)]. Αυτοί οι θάμνοι και η χλωρίδα της Μεσογείου προσδίδουν στο οργανοληπτικό προφίλ του τυριού τα ιδιαίτερα χαρακτηριστικά (μπουκέτο) που το ξεχωρίζουν από άλλα πρόβεια τυριά. Το τυρί έχει βελούδινη γεύση με σαφώς διακριτές νότες βότανων και ανθέων του όρους Poro, καθώς και επίγευση ξηρών καρπών και χορταριού. Η γεύση οφείλεται στο γεγονός ότι οι λιποδιαλυτές αρωματικές ουσίες της αυτόχθονης χλωρίδας περνούν στο γάλα μέσω του λίπους κι από εκεί στο τυρί. Η παρουσία αυτού του χαρακτηριστικού μπουκέτου εξασφαλίζεται και χάρη σε ορισμένες ιδιαίτερες πτυχές της διαδικασίας παραγωγής, ιδίως:

— τη χρήση νωπού πλήρους γάλακτος, που συλλέγεται και τυροκομίζεται χωρίς να υποστεί θερμική επεξεργασία, η οποία θα μπορούσε να αλλοιώσει τα οργανοληπτικά χαρακτηριστικά του· και

— τις χαμηλές θερμοκρασίες της διαδικασίας τυροκόμησης (32-38 °C) που εξασφαλίζουν τη διατήρηση των διαλυμένων ουσιών και περιορίζουν την πτητικότητα των αρωμάτων.

Επιπλέον, το γεγονός ότι διάφορες φάσεις της διαδικασίας τυροκόμησης εξακολουθούν να εκτελούνται με το χέρι καταδεικνύει την υψηλή εξειδίκευση και τον βιοτεχνικό χαρακτήρα ενός συστήματος παραγωγής που παραμένει άρρηκτα συνδεδεμένο με ανθρώπινους πόρους δυσεύρετους σε άλλες περιοχές. Η τοπική τεχνογνωσία επηρεάζει άμεσα την ποιότητα ορισμένων σταδίων του κύκλου παραγωγής (π.χ. προσθήκη πυτιάς, μορφοποίηση και ωρίμανση) και καθιστά το τυρί «χαρακτηριστικό» λόγω του στενού δεσμού του με την περιοχή παραγωγής.

Ο δεσμός του τυριού με τον τόπο καταγωγής του αναφέρεται σε βιβλιογραφικές πηγές προηγούμενων αιώνων, όπως στο έργο του 1571 De antiquitate et situ Calabriae του ανθρωπιστή και ιστορικού Gabriele Barrio από την πόλη Vibo Valentia ή στο δοκίμιο του 1770 Saggio per l’economia campestre per la Calabria Ultra (Μελέτη της αγροτικής οικονομίας της νότιας Καλαβρίας) του οικονομολόγου και φιλοσόφου Domenico Grimaldi από το χωριό Seminara του Ρηγίου της Καλαβρίας. Ο δεσμός αυτός παρέμεινε ζωντανός στο πέρασμα του χρόνου, όπως μαρτυρούν: τα γραπτά του Saverio Di Bella από το έτος 1985 («Τα πρόβεια τυριά και ανθότυρα του Poro είναι λευκά, μαλακά και εύγευστα χάρη στα βοσκοτόπια και στην άφθονη ρίγανη που φυτρώνει στην περιοχή»)· τις διάφορες εκδόσεις του Atlante dei prodotti tipici. I formaggi (Άτλας των χαρακτηριστικών προϊόντων Τυριά) που εκδίδει το Εθνικό Ίδρυμα Αγροτικής Κοινωνιολογίας (INSOR) («Οι βοσκότοποι του όρους Poro και της οροσειράς του San Bruno είναι πλούσιες σε φυτά, πολλά από τα οποία είναι αρωματικά. Τα τυριά που παράγονται στην περιοχή αυτή, χάρη στην υψηλή τους ποιότητα και τη φήμη που έχουν αποκτήσει, πωλούνται στους τουρίστες που παραθερίζουν στην ακτή»)· το βιβλίο Formaggi d’Italia (Τυριά της Ιταλίας: Οδηγός για την ανακάλυψη και τη δοκιμή τους) που εξέδωσε ο οργανισμός Slow Food το 1999 («Τα βοσκοτόπια του Monte Poro είναι ιδιαίτερα πλούσια σε είδη φυτών, πολλά από τα οποία είναι αρωματικά. Τα πρόβεια τυριά που παράγονται εκεί ανέκαθεν έχαιραν άριστης φήμης») και το έργο του Paolo Massobrio il Golosario (Γαστρονομικό γλωσσάριο) που εκδόθηκε το 2006 («Η μοναδική και ιδιαίτερα αρωματική γεύση του τυριού αυτού οφείλεται στα φυτά με τα οποία τρέφονται οι τοπικές φυλές αιγοπροβάτων»). Τέλος, αξίζει να σημειωθεί ότι το 2012 το «Pecorino del Monte Poro» κέρδισε το βραβείο εξαιρετικής ποιότητας Gambero Rosso στην έκθεση Salone del Gusto στο Τορίνο, όπου κατατάχθηκε μεταξύ των 17 καλύτερων τυριών της Ιταλίας.

Παραπομπή στη δημοσίευση των προδιαγραφών προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

Το πλήρες κείμενο των προδιαγραφών προϊόντος είναι διαθέσιμο στο διαδίκτυο: http://www.politicheagricole.it/flex/cm/pages/ServeBLOB.php/L/IT/IDPagina/3335

ή εναλλακτικά:

στην αρχική σελίδα του ιταλικού υπουργείου Γεωργίας, Τροφίμων και Δασικής Πολιτικής (www.politicheagricole.it). Επιλέξτε την καρτέλα «Qualità» (πάνω δεξιά στην οθόνη), στη συνέχεια πατήστε «Prodotti DOP IGP STG» (στη στήλη αριστερά) και τέλος επιλέξτε «Disciplinari di Produzione all’esame dell’UE».

(1) ΕΕ L 343 της 14.12.2012, σ. 1.